LT Europos Sąjungos oficialusis leidinys C 134/52

Tarybos motyvų pareiškimas. Per pirmąjį svarstymą priimta Tarybos pozicija (ES) Nr. 6/2015 siekiant priimti Europos Parlamento ir Tarybos reglamentą dėl jūrų transporto išmetamos anglies dioksido kiekio stebėsenos, ataskaitų teikimo ir tikrinimo, kuriuo iš dalis keičiama Direktyva 2009/16/EB

(2015/C 134/06)

I. ĮVADAS

1. 2013 m. liepos 1 d. Komisija pateikė Tarybai ir Europos Parlamentui pirmiau nurodytą pasiūlymą (1) ir su juo susijusį poveikio vertinimą.

2. 2013 m. spalio 16 d. Ekonomikos ir socialinių reikalų komitetas priėmė nuomonę (2). 2014 m. balandžio 16 d. Europos Parlamentas priėmė nuomonę per pirmąjį svarstymą (3) ir priėmė 85 pakeitimus.

3. Taryba ir Europos Parlamentas vedė neoficialias derybas, kad būtų pasiektas susitarimas Tarybos pozicijos per pirmąjį svarstymą etape („išankstinis susitarimas per antrąjį svarstymą“). Šios derybos buvo užbaigtos 2014 m. lapkričio 18 d. pasiekus preliminarų susitarimą.

4. 2014 m. gruodžio 3 d. Europos Parlamento Aplinkos, visuomenės sveikatos ir maisto saugos komitetas (ENVI) patvirtino neoficialaus trišalio dialogo derybų rezultatus. Tą pačią dieną ENVI komiteto pirmininkas laišku pranešė Nuolatinių atstovų komiteto (COREPER I) pirmininkui, kad jei Taryba oficialiai perduos Europos Parlamentui sutartą savo poziciją, ją patikrinus teisininkams lingvistams, jis kartu su pranešėju plenariniame posėdyje rekomenduos per antrąjį svarstymą Parlamente priimti Tarybos poziciją be pakeitimų.

5. Tuo pagrindu 2014 m. gruodžio 17 d. Taryba patvirtino savo politinį susitarimą dėl šio reglamento teksto (4), dėl kurio susitarė abi institucijos.

II. TIKSLAS

Pagrindinis siūlomo reglamento tikslas – nustatyti jūrų transporto išmetamo CO2 kiekio stebėsenos, ataskaitų teikimo ir tikrinimo sistemą – tai būtų pirmasis etapas siekiant sukurti pasaulinę stebėsenos, ataskaitų teikimo ir tikrinimo sistemą.

III. PER PIRMĄJĮ SVARSTYMĄ PRIIMTOS TARYBOS POZICIJOS ANALIZĖ

A. Bendros pastabos

Po balsavimo plenariniame posėdyje Europos Parlamentas ir Taryba vedė derybas, kad pasiektų susitarimą per antrąjį svarstymą, remdamiesi per pirmąjį svarstymą priimta Tarybos pozicija, kuriai Parlamentas galėtų pritarti be pakeitimų. Per pirmąjį svarstymą priimtos Tarybos pozicijos tekstas visiškai atspindi teisėkūros institucijų pasiektą kompromisą.

B. Pagrindiniai klausimai

Pakeitimai, padaryti Komisijos pasiūlyme, iš esmės atspindi poreikį nustatyti tinkamą pusiausvyrą kuriant stebėsenos, ataskaitų teikimo ir tikrinimo sistemą, kuri tebebūtų lanksti, kartu užtikrinant būtiniausias vienodas sąlygas ir kuo labiau sumažinant administracinę naštą.

Konkrečiau, pagrindiniai klausimai, dėl kurių reikėjo atlikti pakeitimus, palyginti su pradiniu Komisijos pasiūlymu, buvo:

a) apibrėžčių sąrašas – jis buvo išplėstas, įtraukiant naujas apibrėžtis, o kitas išsamiau apibrėžiant;

b) stebėsenos plano pakeitimų turinys ir procedūra;

c) išmetamo CO2 kiekio stebėsenos tipai, nustatant konkrečią išimtį dėl stebėsenos kiekvieno reiso metu; taip pat buvo numatyta galimybė savanoriškai vykdyti tiek metinę stebėseną, tiek stebėseną kiekvieno reiso metu ir teikti atitinkamas ataskaitas, taip pat buvo įtraukti nauji informacijos punktai, pavyzdžiui, susiję su laivo ledo klase ir plaukiojimu ledo sąlygomis;

d) tikrinimo veiklos organizavimas, siekiant patikslinti veiksmų seką ir supaprastinti procedūrą;

e) atitikties struktūra ir turinys ir sankcijų mechanizmas, taip pat galimos sąsajos su Direktyva 2009/16/EB dėl uosto valstybės kontrolės;

f) sąsajos su Reglamentu (ES) Nr. 525/2013 dėl šiltnamio efektą sukeliančių dujų išmetimo stebėsenos bei ataskaitų ir kitos su klimato kaita susijusios nacionalinio bei Sąjungos lygmens informacijos teikimo mechanizmo panaikinimas;

g) informacija, kurią turi paskelbti Komisija, (ribotos) išimties tokio paskelbimo atžvilgiu pripažinimas, taip pat skirtingų rūšių ataskaitos, kurias pagal šį reglamentą turi parengti Komisija;

h) II priedo taikymo sritis – nustatyta galimybė įgyvendinimo aktu diferencijuoti įvairių rūšių laivus ir išsamiau apibrėžti parametrus, taikomus pervežtam kroviniui apskaičiuoti, ir

i) reglamente numatytų deleguotųjų aktų taikymo sritis.

IV. IŠVADA

Tarybos pozicija visiškai atspindi kompromisą, pasiektą neoficialiose Tarybos ir Europos Parlamento derybose padedant Komisijai.

Šis kompromisas buvo patvirtintas Europos Parlamento ENVI komiteto pirmininko 2014 m. gruodžio 3 d. laišku pirmininkaujančiai valstybei narei. Vėliau jį patvirtino Aplinkos taryba 2014 m. gruodžio 17 d. posėdyje priėmusi politinį susitarimą.

(1) Dok. 11851/13.

(2) Dok. CESE 5340/2013.

(3) Dok. 8671/14.

(4) Dok. 16238/14.